২০০২ সালের তালিকায় সবার বাবার নাম এক! চাঞ্চল্য মায়াপুরে

ওয়েব ডেস্ক : রাজ্যে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। তবে এই প্রক্রিয়া নিয়ে চাঞ্চল্য ছড়াল মায়াপুরে (Mayapur)। জানা যাচ্ছে, মায়াপুরের ইসকনে (ISCON) একই বুথে একাধিক ভোটারের বাবার নাম এক! এমনটা কী করে হল? তা নিয়ে শুরু হয়েছে জোর জল্পনা। তবে এ নিয়ে মুখে কুলুপ এটেছেন ইসকন কর্তৃপক্ষ।

জানা যাচ্ছে, নদিয়ার মায়াপুরের (Mayapur) ইসকন এলাকার নবদ্বীপ বিধানসভা এলাকার ১৩ নং বুথে এমন ঘটনা ঘটেছে। ২০০২ সালের তালিকায় দেখা গিয়েছে শতাধিক ভোটারের বাবার নাম একই রয়েছে। বাবার নামের জায়গায় রয়েছে ইসকনের (ISCON) গুরুদেব জয় পতাকা স্বামীর নাম! যা নিয়ে চাঞ্চল্য ছড়িয়েছে। এ নিয়ে শুরু হয়ে গিয়েছে রাজনৈতিক তরজা। বিজেপির পক্ষ থেকে এই সমস্ত ভোটারদের পুরনো নথি খতিয়ে দেখার জন্য বার্তা দেওয়া হয়েছে।

আরও খবর : হিন্দুত্বের পরিচয়পত্র ও নাগরিকত্বের নামে প্রতারণা? কাকদ্বীপে রহস্যজনক ক্যাম্প বন্ধ করল পুলিশ

স্থানীয় সূত্রে খবর, এই সমস্ত ভোটাররা মায়াপুর ইসকনের (ISCON) আবাসিক ব্রহ্মচারী। যারা দিক্ষান্তে গুরুপিতার নামে তাদের নাম ভোটার তালিকায় তুলেছেন। যদিও প্রশাসন দাবি করছে, এটা নতুন কোনো ব্যাপার নয়। বিতর্কের কিছু নেই। এটা দীর্ঘদিন ধরে চলে আসছে। যারা ইসকনের ওখানে দীক্ষিত আছেন তারা দীক্ষা নেওয়ার পর গুরু পিতার নাম ব্যবহার করে থাকেন। এটা তৎকালীন সময়ে একটা নির্দেশ ছিল। এসআই প্রক্রিয়া ইলেকশন কমিশনের গাইড লাইন মেনেই করা হবে।

যদিও এ নিয়ে এখনও পর্যন্ত মুখ খোলেনি ইসকন কর্তৃপক্ষ। এ নিয়েও ভোটাররা মুখ খুলতে চাননি। প্রসঙ্গত, গত ৪ নভেম্বর থেকে রাজ্যে শুরু হয়েছে এসআইআর (SIR)-এর কাজ। যা চলবে আগামী ৪ ডিসেম্বর পর্যন্ত। ইতিমধ্যে ভোটারদের এনুমারেশন ফর্ম দেওয়ার কাজও শুরু করে দিয়েছেন বিএলওরা। এই প্রক্রিয়ায় ২০০২ সালের ভোটার তালিকার তথ্য খতিয়ে দেখবে কমিশন। তবে মায়াপুরে ২০০২ সালের ভোটারদের তালিকায় থাকা তথ্য নিয়ে চাঞ্চল্য ছড়িয়েছে।